ALATES 1. SEPTEMBRIST 2025 KEHTIB MAARDU LASTEAEDADES SOODUSTUS TOIDUKULULE MAARDUS REGISTREERITUD PEREDELE 
Maardu Linnavolikogu on vastu võtnud muudatused määruses, millega kehtestatakse munitsipaallasteaedades toidukulu tasumise kord ja soodustuste andmise tingimused. 
Muudatused kehtestatakse kahes etapis: 1. septembrist 2025 ja 1. jaanuarist 2026. 
Mis muutub 1. septembrist 2025? 
• Linnapoolne soodustus 0.40 € päevas (umbes 11%) rakendub automaatselt juhul kui laps ja vähemalt üks vanem on rahvastikuregistris registreeritud Maardu linna elanikuks. Näiteks: kui toidukulu päevamaksumus on 3.50 eurot, siis Maardus registreeritud lapse ja vanema puhul kehtib 0.40-eurone soodustus ning lapsevanem tasub lapse toitlustuse eest 3.10 eurot päevas. Näiteks: kui lapsevanem registreerib ennast ja lapse Maardu linna elanikuks 10. septembril 2025, rakendub soodustus tagasiulatuvalt alates 1. septembrist 2025. Näiteks: kui lapsevanem registreerib ennast ja lapse Maardu linna elanikuks 10. oktoobril 2025, rakendub soodustus tagasiulatuvalt alates 1. oktoobrist 2025. 
Mis muutub 1. jaanuarist 2026? 
• Alates uuest aastast rakendub 0.40 € suurune päevane toidukulu soodustus ainult neile peredele, kelle nii lapse kui vähemalt ühe vanema rahvastikuregistrijärgne elukoht on Maardu linnas katkematult vähemalt jooksva aasta 1. jaanuarist. NB! Kui lapsevanem kirjutab end Maardust välja aasta jooksul, kaotab ta õiguse toidukulu soodustusele kõigil ülejäänud selle aasta kuudel. Kuidas arvestatakse toidukulu? • Lapse kuu toidukulu arvutatakse vastavalt päevadele, mil laps on lasteaias kohal. • Kui lapse puudumisest teatatakse hiljemalt sama päeva kella 9.00-ks hommikul, siis selle päeva eest tasuma ei pea. • Arved eelmise kuu eest esitatakse ja tasutakse järgneval kuul.
• Lisaks eelpool nimetatule on linnavalitsuse sotsiaalabiosakonna kaudu võimalik taotleda lasteaiatoidu toetust lasterikastele peredele. Toetus määratakse lasterikastele peredele (3 ja enam alaealist last) Maardu munitsipaallasteaedades käiva lapse toiduraha maksumuse hüvitamiseks täies ulatuses. Toetuse saamiseks tuleb sotsiaalabiosakonnale esitada taotlus hiljemalt jooksva aasta 1. septembriks või toetusele õiguse tekkimisel.
• Peale selle on sotsiaalabiosakonna kaudu võimalik taotleda lasteaiatoidu toetust vähekindlustatud peredele Maardu munitsipaallasteaia toidu maksumuse osaliseks või täielikuks hüvitamiseks. Taotlus toetuse saamiseks tuleb linnavalitsusele esitada hiljemalt jooksva aasta 1. septembriks või raske majandusliku olukorra tekkimisel.

